ગુજરાતમાં મેડિકલ-ડેન્ટલમાં પ્રથમ રાઉન્ડના સીટ એલોટમેન્ટમાં 3600થી વધુ વિદ્યાર્થીના પ્રવેશ ફાળવી પણ દેવાયા છે ત્યારે છેલ્લા બે વર્ષથી ડોમિસાઈલ માટે લડત ચલાવી રહેલા વાલી મંડળે ફરિયાદ કરી છે કે ગુજરાતમાં અનેક વિદ્યાર્થીના બોગસ ડોમિસાઈલ સર્ટીફિકેટ નીકળ્યા છે અને તેના આધારે પ્રવેશ પણ થઈ ગયા હોવાની શંકા છે.જે 207 વિદ્યાર્થીઓ રાજસ્થાનની મેડિકલ પ્રવેશ યાદીમાં છે તે જ વિદ્યાર્થીઓ ગુજરાતની મેડિકલ પ્રવેશ યાદીમાં છે.જેથી આ બાબતે સઘન તપાસ કરવામા આવે. ગુજરાત સરકારે આ વર્ષે મેડિકલ પ્રવેશમાં ધો.10થી12 ગુજરાતમાં કર્યુ હોય તેવા વિદ્યાર્થી અને ઓછામાં ઓછા 10 વર્ષથી ગુજરાતના સ્થાનિક હોય તેવા વિદ્યાર્થીને જ પ્રવેશ આપવા સાથેનો ડોમિસાઈલનો નિયમ કર્યો છે ત્યારે આ નિયમને પગલે છેલ્લા ઘણા સમયથી કાયદાકીય ગૂંચવણથી માંડી રાજ્યભરમાં મોટો વિવાદ થયો છે.હાઈકોર્ટે સરકારના નિયમને યોગ્ય ઠેરવ્યો હોઈ હવે ફરજીયાત ડોમિસાઈલથી જ પ્રવેશ થાય તેમ હોવાથી વિદ્યાર્થીએ ડોમિસાઈલ આપવુ ફરજીયાત હતુ. પરંતુ ડોમિસાઈલની તરફેણ કરતા વાલીમંડળની ફરિયાદ છે કે જે વિદ્યાર્થીઓએ ધો.10 રાજ્ય બહારથી કર્યુ છે અને ખાસ કરીને બહારના રાજ્યોના ગુજરાતમાં માત્ર ધો.11-12 કરવા આવેલા અને મેડિકલમા પ્રવેશ લેવા માંગતા વિદ્યાર્થીઓમાંથી ઘણા વિદ્યાર્થીઓના બોગસ ડોમિસાઈલ સર્ટીફીકેટ મેળવ્યા છે.